Þingræður haldnar á Alþingi Íslendinga

Forseti vill geta þess að þegar að loknum óundirbúnum fyrirspurnatíma fer fram kosning sérnefndar um þingsköp Alþingis. Þá verða jafnframt atkvæðagreiðslur um 3.–8. dagskrármál. Að atkvæðagreiðslum loknum verður settur nýr fundur sem er fyrirspurnafundur. Um kl. hálffjögur fer fram umræða utan dagskrár um mengunarmál aflþynnuverksmiðjunnar Becromal við Eyjafjörð. Málshefjandi er hv. þm. Björn Valur Gíslason. Hæstv. umhverfisráðherra Svandís Svavarsdóttir verður til andsvara. Umræðan fer fram skv. 2. mgr. 50. gr. þingskapa og stendur í hálfa klukkustund.

Forseti vill tilkynna að með bréfi dags. 25. mars sl. hefur forseti óskað eftir því við fjárlaganefnd að hún fjalli um skýrslu Ríkisendurskoðunar um Stjórnarráðið. Þetta er í samræmi við reglur um þinglega meðferð skýrslna Ríkisendurskoðunar sem forsætisnefnd samþykkti 12. febrúar 2008.

Hæstv. forseti. Það kom fram í utandagskrárumræðu í liðinni viku um atvinnumál og hagvaxtarmál hjá hæstv. forsætisráðherra að ekki stæði til að hækka skatta á íslensk heimili, heldur sagði hæstv. forsætisráðherra að til stæði að lækka skatta á fjölskyldur, þ.e. akkúrat öndvert, að ríkisstjórnin beitti sér fyrir lækkun skatta á fjölskyldur. Þetta sagði hæstv. forsætisráðherra sem svar við því að stjórnarandstaðan væri svo svartsýn og sæi ekkert fyrir sér nema skattahækkanir og slíka hluti hjá hæstv. ríkisstjórn. Í Fréttablaðinu í dag kemur fram að hér sé stödd nefnd á vegum Alþjóðagjaldeyrissjóðsins sem m.a. er að skoða skattamál. Það kemur fram að t.d. sé verið að skoða hækkun virðisaukaskatts, hækkun eldsneytisskatta og aðrar slíkar skattahækkanir. Það er alveg ljóst að verði af slíkum áformum mun það að sjálfsögðu hafa gríðarleg áhrif á fjölskyldur í landinu. Það þarf ekki að taka það fram að þær álögur sem nú þegar hafa verið lagðar á fjölskyldur eru umtalsverðar og ekki er hægt að sjá að íslenskar fjölskyldur geti greitt hærri álögur en nú þegar hafa verið á þær lagðar. Þess vegna langar mig til að spyrja hæstv. fjármálaráðherra til að fá það á hreint hvort til standi vegna fjárlagaársins 2012 að hækka frekar skatta á íslensk heimili. Stendur til að hækka virðisaukaskattinn? Slíkur skattur mun, eins og þarna kom fram í fréttinni ef það er rétt, hafa bein áhrif á íslenskar fjölskyldur. Í öðru lagi: Stendur til að hækka eða breyta tekjuskatti einstaklinga? Í þriðja lagi: Eru uppi áform af hálfu þessarar ríkisstjórnar um að hækka eldsneytisskatta? Það mundi enn fremur hafa gríðarleg áhrif, enda vitum við að rekstur bíls er þungur baggi á íslenskum fjölskyldum.

Frú forseti. Það er nefnd að störfum með bakhópi fulltrúa aðila vinnumarkaðarins og allra þingflokka að fara yfir skattkerfið  Í öðru lagi er það rétt að sérfræðihópur frá Alþjóðagjaldeyrissjóðnum hefur í tvígang farið yfir skattkerfið okkar, í fyrra skiptið á síðasta ári og skilaði skýrslu í framhaldi af því. Við sömdum við Alþjóðagjaldeyrissjóðinn um að sú skýrsla yrði gerð opinber sem ekki er hefðbundið. Í framhaldinu réðst það að þeir höfðu áhuga á að fylgja þessu starfi eftir og skoða þá meira afmarkað tiltekna hluta skattkerfis okkar, svo sem auðlindaskattlagningu og umhverfisskattlagningu, og gera þá í leiðinni úttekt á því hvernig skattkerfið hefði þróast og staðið sig í kjölfar kreppunnar. Þessi sérfræðingahópur er hér að störfum, er u.þ.b. hálfnaður og mun væntanlega ljúka heimsókn sinni á föstudaginn kemur. Síðan fá íslensk stjórnvöld drög að skýrslu hans og geta gert eftir atvikum athugasemdir eða komið með ábendingar. Við munum væntanlega óska eftir því tilviki eins og hinu fyrra að Alþjóðagjaldeyrissjóðurinn veiti undanþágu frá því þannig að birta megi skýrsluna þegar hún verður tilbúin. Það má gera ráð fyrir að það geti orðið í maímánuði eða byrjun júní. Það eru ekki fyrirhugaðar stórfelldar breytingar í skattamálum á næsta ári, en að sjálfsögðu er ekki hægt að svara því endanlega og fyrir fram hvernig nákvæmlega verður staðið að hvort heldur er gjaldahlið fjárlagafrumvarps að hausti eða tekjuhlið. Svo mikið er víst að við verðum að halda áfram að reyna að ná niður hallanum á ríkissjóði, en ég held að ég geti tekið undir það, hafi forsætisráðherra sagt það, að við gerum ekki ráð fyrir að einhverjar stórfelldar  
            

Frú forseti. Hæstv. fjármálaráðherra segir að ekki standi til að fara í stórfelldar skattahækkanir. Ég vil gjarnan fá skýrara svar við því hvort við eigum von á því á hausti komanda að frekari álögur verði lagðar á íslenskar fjölskyldur en nú er orðið. Það er fróðlegt að heyra að stefnt sé að því að þessi skýrsla frá Alþjóðagjaldeyrissjóðnum verði gerð opinber en aðalspurningin er auðvitað þessi: Eiga menn von á því á komandi hausti að um frekari skattahækkanir á fjölskyldur verði að ræða? Við skulum athuga að það er ekkert borð fyrir báru. Tilefnið er ekki síst það að hæstv. forsætisráðherra sagði í síðustu viku að stefna ríkisstjórnarinnar í viðræðum við aðila vinnumarkaðarins væri að lækka skatta. Hér rekst þetta hvað á annars horn þannig að það er nauðsynlegt að heyra skýrar hjá hæstv. fjármálaráðherra hvort við eigum sem sagt von á því að á hausti komanda muni ríkisstjórnin enn og aftur koma með tillögur um skattahækkanir á íslenskar fjölskyldur sem hafa ekki tök á því að greiða krónu meira í skatt.

Frú forseti. Ég held að ég hafi talað um skattkerfisbreytingar, að það væri ekki líklegt að gera þyrfti ráð fyrir umfangsmiklum breytingum. Enn eru þó til staðar ýmsir veikleikar í íslenska skattakerfinu sem þarf að taka á vegna þess að það var vanrækt um langt árabil að uppfæra íslenska skattkerfið og taka inn ýmsar breytingar sem löndin í kringum okkur gerðu. Við höfum að hluta til tekið á því nú þegar eins og með samstæðuskattlagningunni, innleiðingu svokallaðra CFC-reglna, en það er t.d. ljóst að hér þarf ákvæði um þunna eiginfjármögnun. Þar er gat í skattkerfi okkar sem býður hættum heim og það er ein af ábendingunum sem kom fram strax í fyrri skýrslu sérfræðingahóps Alþjóðagjaldeyrissjóðsins. Sá skattstofn sem ég tel að hvað mikilvægast væri að geta sem fyrst lækkað er tryggingagjaldið sem auðvitað var hækkað umtalsvert til að mæta kostnaði af auknu atvinnuleysi. Eðlilega standa kröfur til þess frá atvinnulífinu að um leið og atvinnuleysið minnkar verði gjöldin þar lækkuð. Það væri ákaflega æskilegt að geta tekið skref 

Frú forseti. Í síðustu viku skilaði Seðlabanki Íslands skýrslu til efnahags- og viðskiptaráðherra um áætlun um losun gjaldeyrishafta og þótt fyrr hefði verið að mati okkar framsóknarmanna. Í þessari skýrslu er kveðið á um það að losa Íslendinga við þessi höft á fjórum til fimm árum. Ég var ánægður með að sjá að í þessari skýrslu er m.a. vikið að hugmyndum sem við framsóknarmenn lögðum fram í efnahagstillögum okkar fyrir rúmum tveimur árum og kváðu á um að uppboðsmarkaður skyldi stofnaður hjá Seðlabankanum með gjaldeyri og að veita lífeyrissjóðum eða fjármálastofnunum sérstaka heimild til kaupa á krónum. Við höfum talað fyrir því að fara þyrfti hraðar í áætlun um afnám á losun gjaldeyrishafta en ríkisstjórnin hefur boðað. Nú væri fróðlegt fyrir okkur að heyra hver framtíðarsýn hæstv. fjármálaráðherra er um losun á gjaldeyrishöftum. Það er ljóst að ef þessi gjaldeyrishöft munu vara svo árum skiptir enn mun það hamla fjárfestingu í íslensku atvinnulífi, það mun þá leiða til þess að atvinnuuppbygging verður mun hægari en við hefðum viljað sjá. Ég minni á að 14 þúsund Íslendingar eru án atvinnu í dag og við þurfum þess vegna stjórnvöld sem ætla að beita sér fyrir því með stórvirkum og skjótvirkum hætti að losa íslenskt samfélag úr viðjum hafta. Það er spurning hvort ríkisstjórnin gangi í takt í þessu máli þegar kemur að framtíðarsýn er varðar þessi málefni en ég brýni okkur öll í að vinna sem einn maður að því að losa um gjaldeyrishöftin, stuðla að aukinni fjárfestingu í íslensku atvinnulífi, fjölga þannig störfum, auka tekjur ríkissjóðs og minnka atvinnuleysið. Þetta þurfum við að gera og á að vera verkefni okkar í dag. Þess vegna væri ágætt 

Frú forseti. Ég held að sú skýrsla sem Seðlabankinn lagði fram og ríkisstjórnin fyrir sitt leyti hefur samþykkt sé skynsamleg og yfirveguð. Þetta eru aðgerðir í skrefum og það á að hefjast handa innan fárra vikna með fyrstu aðgerðirnar en öryggisins vegna er hins vegar lagt til að það verði heimildir til þess að viðhafa í einhverjum mæli takmarkanir í allt að fjögur og hálft ár. Það er til þess að þessi áætlun sé raunsæ, framkvæmanleg og það fylgi henni trúverðugleiki. Það er gríðarlega mikilvægt að sjálfsögðu að fara í þessar aðgerðir en um leið þarf að vera tryggt að hægt sé að framkvæma þær þannig að stöðugleiki viðhaldist, að ekki verði mikið flökt á gengi krónunnar og það þarf að haldast í hendur við vaxandi trúverðugleika og styrk í efnahagskerfinu. Fjármálastofnanirnar þurfa að vera undir það búnar að mæta áhrifum sem af þessu leiðir, t.d. á lausafé. Ríkið og helst bankar og aðrir aðilar þurfa að vera komnir með eðlilegan aðgang að alþjóðlegum fjármálamörkuðum. Við vitum, væntanlega bæði ég og hv. þingmaður, hvað þarf m.a. til þess. Það er margt sem þarf að falla saman til að þessi áætlun geti orðið vel heppnuð. Varðandi nýjar fjárfestingar er þegar opið fyrir þær, engar takmarkanir á nýjum fjárfestingum inn í hagkerfið og hvorki inn né út þannig að það er ekki vandamál í þessum efnum. Að sjálfsögðu viljum sem við sem fyrst komast að öllu leyti í eðlilegt ástand í þessum efnum. Gangi allt vel er að sjálfsögðu hægt að gera sér vonir um að þessi áætlun taki skemmri tíma en af öryggisástæðum yrðu þá heimildir til staðar til að viðhalda í einhverjum mæli takmörkunum. Síðustu skrefin kæmu þá á aftari hluta áætlunartímans. En takist vel að vinna niður snjóhengjuna sem er fyrsta brýna verkefnið að losa um eða binda þær stóru krónueignir sem erlendir aðilar eiga hér upp á um 400 milljarða kr. er stórum áfanga náð. Með vaxandi trúverðugleika og batnandi stöðu í efnahagslífi okkar 

Frú forseti. Ég held að það sé ástæða til að fagna því ef hæstv. fjármálaráðherra gefur ádrátt um það hér að höftin muni vara í skemmri tíma en í fjögur til fimm ár vegna þess að við höfum heyrt það frá forsvarsmönnum íslensks atvinnulífs að þessi tíðindi sem Seðlabankinn og stjórnvöld hafa flutt okkur um allt að fimm ár í viðbót í viðjum hafta eru mjög slæm fyrir íslenskt atvinnulíf. Við skulum horfast í augu við það. Ég tek líka undir með hæstv. ráðherra þegar hann talar um stöðugleika og trúverðugleika. Það er akkúrat það sem okkur vantar í dag. Í fyrsta lagi vantar okkur pólitískan stöðugleika, við búum við ríkisstjórn sem nær daglega gefur misvísandi skilaboð um stefnu í mikilvægum málum. Við búum því við pólitískan óstöðugleika sem við þurfum að vinda ofan af. Þess vegna er 

Frú forseti. Ég veit ekki hvort svona tal eykur trúverðugleikann eða hagvöxtinn, ég er ekki viss um að ræða hv. þm. Birkis Jóns Jónssonar hafi skilað miklum hagvexti. 

… hálfmeðvitundarlaus.

Virðulegi forseti. Núna um miðja vikuna eru síðustu forvöð að skila inn frumvörpum sem eiga að koma fyrir þetta þing. Í stjórnarsáttmálanum er talað um að ríkisstjórnin ætli að leggja fram frumvarp til laga um persónukjör. Slíkt frumvarp var lagt fram á síðasta þingi en náði ekki afgreiðslu af ýmsum ástæðum. Fyrst tafðist það vegna þess að önnur mál þóttu mikilvægari og síðan þótti fólki komið of nálægt sveitarstjórnarkosningum til að breyta kosningalöggjöfinni. Og alltaf er talað um að ekki megi breyta kosningalöggjöfinni á síðustu stundu sem er ábyggilega rétt. Í plaggi sem kom frá hæstv. innanríkisráðherra í haust kom fram að leggja ætti fram frumvörp til laga um persónukjör, bæði í sveitarstjórnarkosningum og til alþingiskosninga. Nú er ég eiginlega að vona að hæstv. ráðherra segi bara já þegar ég spyr hann: Verður frumvarp lagt fram í þessari viku?

Hæstv. forseti. Sjálfur er ég hlynntur því að auka vægi persónukjörs í kosningum og stefni að því að leggja fram frumvarp þar að lútandi. En það verður ekki gert í þessari viku.

Mér finnst þetta mjög mikilsvert mál og mér finnst að þetta mál þurfi að koma fyrir þingið, sérstaklega kannski vegna þess að þessi breyting er fyrir kjósendur. Hún er ekki fyrir okkur. Við skuldum kjósendum það að leggja þetta frumvarp fram. Ráðherrann segir, sem kannski kemur ekki á óvart, að vanir menn svari oft þannig að þeir ætli að gera hlutina, bara ekki núna. Þá ætla ég að spyrja ráðherrann: Ætlar hann að koma þessu máli inn með afbrigðum á þessu þingi eða þarf ég að bíða til næsta þings til að fjalla um það í allsherjarnefnd? 
            

Hæstv. forseti. Ég held að þetta mál verði ekki afgreitt með afbrigðum, en málið mun koma fram.

Hæstv. forseti. Í gær samþykkti Norður-Atlantshafsráðið, sem er æðsta ákvörðunarvald Atlantshafsbandalagsins, að taka við stjórn allra hernaðaraðgerða alþjóðaliðsins í Líbíu á grundvelli ályktunar öryggisráðs Sameinuðu þjóðanna. Ákvörðunin var tekin einróma og samþykkt af ríkisstjórnum allra aðildarlanda bandalagsins, þar á meðal Íslands. Ákvörðun ríkisstjórnar Íslands, um að taka þátt í þessum hernaðaraðgerðum, er væntanlega svo sjálfsögð að mati hennar að ekki þótti tilefni til að upplýsa utanríkismálanefnd Alþingis sérstaklega um þessa fyrirætlan. Ég spyr hæstv. fjármálaráðherra sem formann Vinstri hreyfingarinnar – græns framboðs hvort vinstri grænir styðji ákvörðun Atlantshafsbandalagsins frá því í gær um að bandalagið taki yfir stjórn hernaðaraðgerða í Líbíu.

Frú forseti. Nei, við gerum það ekki enda vorum við ekki spurð. Það er ekki þannig að Ísland ætli sér einhvern hlut í þessum efnum af augljósum ástæðum. Ríkisstjórnin hefur ekki fjallað um það sérstaklega sem var á vettvangi NATO-fundarins í gær og ég hef engar upplýsingar um hvernig þar var að málum staðið, hvort þar var einhver afgreiðsla á ferð eða einfaldlega umfjöllun um málið. Við höfum almennt ekki verið fylgjandi því að NATO væri í einhverju uppsópi eftir árásir einstakra herja. Það eina sem hefur verið rætt í ríkisstjórn í þessu efni er í framhaldi af ályktun öryggisráðsins sjálfs. Það er rétt, sem fram hefur komið, að við töldum hana vera eftir atvikum það skásta sem hægt væri að gera, enda haldi menn sig strangt innan þeirra heimilda sem þar er talað um, flugbann og aðgerðir til að reyna að verja líf óbreyttra borgara. Það er hins vegar allt annar handleggur ef einstakir herir eða NATO fer að dragast inn í langvinn átök á þessu svæði. Það að nota slíkar heimildir til árása á borgaraleg skotmörk, byggingar í þéttbýli, er að mínu mati langt utan við það sem eðlilegt getur talist. Við áskiljum okkur fullan rétt til þess að vera á móti eða gagnrýna það sem við teljum að fari þar út fyrir en um hitt verður ekki deilt að ákvörðun öryggisráðsins um flugbannið var tekin með lögmætum hætti og felur í sér tilteknar heimildir. Það er svo hvers og eins að túlka hvernig þær megi nota. Sporin hræða í þeim efnum þannig að full ástæða er til að hafa áhyggjur af ástandinu þarna. Ætli það gæti ekki því miður átt eftir að reynast eins með Líbíu o.fl. slíka leiðangra, að þótt menn telji sig hefja þá með góðum hug, góð og göfug markmið í huga, þarf oft að hugsa fyrir eftirleiknum. Það er kannski auðveldara að hefja stríð en að ljúka þeim og taka til eftir þau.

Virðulegi forseti. Mér þykja það mjög athyglisverð tíðindi sem koma fram í svari hæstv. fjármálaráðherra. Það var ekki hálf ríkisstjórn Íslands sem tók þessa ákvörðun í Norður-Atlantshafsráðinu í gær, ekki voru gerðir neinir fyrirvarar eftir því sem fram hefur komið í fjölmiðlum. Ég vil því spyrja hæstv. fjármálaráðherra hvort þeir hafi bókað einhvern fyrirvara. Það er einfaldlega þannig að ef enginn fyrirvari er gerður af hálfu ríkisstjórnar Íslands í þessu ágæta ráði er litið svo á að ríkisstjórnin standi einhuga að baki ákvörðuninni. Nú hefur hæstv. fjármálaráðherra upplýst að hann hafi ekki verið spurður. Það þykja mér tíðindi vegna þess að það er alveg rétt sem hæstv. ráðherra sagði, það er oft einfaldara að hefja stríð en að ljúka þeim. En þarna hafði Vinstri hreyfingin – grænt framboð 

Frú forseti. Ég held að það væri ágætt að fá fram upplýsingar um það hvernig þarna var að málum staðið. Ég hef þær ekki, ég kom frá Færeyjum um hádegið og frétti þá fyrst af því að þetta mál hefði verið á dagskrá á vettvangi NATO í gær og hef engar upplýsingar enn í mínum höndum um það hvernig þetta fór fram. Persónulega þykir mér afar ólíklegt að öll NATO-ríkin hafi stutt með pósitífum hætti þessar aðgerðir. Ég á eftir að sjá að Þjóðverjar og Tyrkir hafi gert það miðað við þá afstöðu sem þeir hafa haft á undanförnum dögum og ég vona svo sannarlega að Ísland hafi verið í þeim hópi, hafi okkar fastafulltrúi á annað borð eitthvað lagt til mála, að hann hafi að minnsta kosti setið hjá við þessa afgreiðslu. En um það hef ég ekki upplýsingar eins og kunnugt er. Það er munur á því að leggjast ekki gegn slíkum aðgerðum og hinu að styðja þær með pósitífum hætti sem ég held að hv. þingmaður ætti ekki að gleyma.

Virðulegi forseti. Þann 11. mars sl. var frétt í Fréttablaðinu - ég hef nú ætlað að spyrja hæstv. ráðherra út í þetta nú í svolítinn tíma en ekki komist í það. Fréttin var á þá leið að fjármálaráðuneytið ætli sér að standa að kynningum á Icesave-kosningunum. Í Fréttablaðinu stendur, með leyfi forseta: „Horft er til þess að kynningarefnið verði unnið í fjármálaráðuneytinu og auglýsingastofu falin framsetning.“ Ég fór að velta fyrir mér hvort það geti verið að hæstv. fjármálaráðherra hafi ætlað sér að fara fram hjá hæstv. innanríkisráðherra, sem klárlega ber ábyrgð á þessu máli eins og við höfum nú séð í dag. Er það þannig að hæstv. fjármálaráðherra hafi ætlað sér að fara fram hjá innanríkisráðherranum með þetta kynningarefni? Og telur hæstv. fjármálaráðherra að það hafi verið trúverðugt að kynningarefnið hefur verið unnið í fjármálaráðuneytinu og einhverjum aðila falið að setja það upp samkvæmt forskrift ráðuneytisins, eins og ég skil þessa frétt? Þegar kemur að því að kynna þetta stóra og merka mál þarf að gæta hlutleysis og því leyfi ég mér að hafa verulegar efasemdir um það, frú forseti, að slíkt hlutleysi geti átt sér stað í ráðuneyti hæstv. fjármálaráðherra sem hefur mjög barist fyrir því að fá að greiða þessar skuldir sem eru ekki okkar skuldir, takið eftir, hv. þingmenn. Mig langar líka að spyrja hæstv. ráðherra vegna þessarar fréttar og vegna þessa máls og hvernig hlutirnir hafa þróast í framhaldinu: Kemur fjármálaráðuneytið með einhverjum hætti að starfsemi þessa Áfram-hóps sem er að berjast fyrir því að Icesave verði samþykkt? Ef svo er, með hvaða hætti kemur ráðuneytið að starfsemi hópsins, með ráðgjöf eða einhverju slíku?

Frú forseti. Mér finnst þessi fyrirspurn ekki samboðin hv. þingmanni. Þetta er ekki fyrirspurn, þetta eru dylgjur. Hv. þingmaður tekur hér útgangspunkt í eldgamalli frétt sem ekki er einu sinni rétt og ekkert var að marka. Það hefur aldrei staðið til að fjármálaráðuneytið fari að taka að sér hlutverk einhverra annarra í þessu máli. Við höfum hins vegar gert öll gögn sem eru í okkar höndum aðgengileg, og þau eru aðgengileg á vef ráðuneytisins. Eini flugufóturinn sem var fyrir einhverju í þessari frétt, ef nokkuð var þá að marka hana sem ég man ekki, það er þá það sem eru gamlar fréttir, að við höfum jafnóðum reynt að gera aðgengileg á heimasíðu ráðuneytisins og vef öll þau miklu gögn sem eru í okkar höndum í þessum efnum, þ.e. alla viðkomandi samninga og gögn og skjöl sem þeim tengjast. Þau getur hv. þingmaður skoðað á heimasíðu fjármálaráðuneytisins. Það er fyrst og fremst okkar framlag. Það er langt síðan þessi mál voru sett í annan farveg, þ.e. að Lagastofnun Háskóla Íslands var falið að taka saman kynningarefni. Hún aflar sér sjálf upplýsinga þar sem hún telur rétt til að undirbyggja það. Varðandi síðan þau samtök sem fólk hefur myndað til þess að berjast fyrir tilteknum málstað í þessum efnum starfa þau að sjálfsögðu á algerlega sjálfstæðum grundvelli og stjórnvöld eiga enga aðild að þeim, að sjálfsögðu ekki. Eða hvað er hv. þingmaður að reyna að segja hérna? Er hann að reyna að segja að fjármálaráðuneytið sé einhvern veginn að fjarstýra þessu á bak við tjöldin, er það nú allur málatilbúnaðurinn? Svo er ekki, ég get fullvissað hv. þingmann um að það er ekkert slíkt í gangi og það er alvarleg ásökun ef hv. þingmaður er virkilega að reyna að dylgja um slíkt, ég held að hann ætti að draga hana strax til baka og vera maður að meiri.

Virðulegi forseti. Mér þykir leitt ef hæstv. ráðherra hefur farið úr jafnvægi við þessar spurningar sem ég bar hér upp, það var alls ekki meiningin. Varðandi allar þær dylgjur sem hæstv. ráðherra talar um vil ég benda honum á að hafa samband við Fréttablaðið því að ég einfaldlega las upp úr Fréttablaðinu frá 11. mars. Hins vegar er þetta bara einföld spurning og ég spyr bara hæstv. ráðherra, hann þarf ekki að svara því, ég tel að hann hafi reyndar svarað því, að ráðuneytið kom ekkert að þeirri vinnu sem þessi Áfram-hópur stendur fyrir, þá er því bara svarað. Þetta ver einföld spurning, hæstv. fjármálaráðherra. Úr því að hér var minnst á höft rétt áðan, gjaldeyrishöft, þá er það þannig að því hefur verið haldið að fólki að með því að fella Icesave-samkomulagið muni gjaldeyrishöftum verða viðhaldið, þá muni þau lengjast og lengjast. Nú hefur hæstv. fjármálaráðherra kynnt það hér að þau muni lengjast og lengjast, burt séð frá því hvað kemur út úr þessu Icesave-máli. Það er einfaldlega það sem hefur verið sagt hér í dag, er það ekki annars rétt, hæstv. fjármálaráðherra?

Frú forseti. Ég bendi hv. þingmanni á að lesa vandlega skýrslu Seðlabankans, þar er minnst á samhengi Icesave-málsins og áætlanir um afnám hafta með tilteknum hætti og best að það tali fyrir sig. Það er heldur ekki tilviljun hvernig áætlunin er tímasett ef hv. þingmaður leiðir örlítið hugann að því. Það er ekki gert ráð fyrir því að hefjast handa fyrr en eftir nokkrar vikur og ekki kannski alveg að ástæðulausu sem það er þannig. Varðandi hitt málið vona ég að ég hafi þá svarað hv. þingmanni með fullnægjandi hætti og hann getur þá dregið allar áhyggjur sínar til baka varðandi það að það standi til, hafi staðið til, að með nokkrum hætti sé óeðlilega staðið að hlut fjármálaráðuneytisins i aðdraganda þess að Icesave-kosningin fer fram. Varla geta menn gagnrýnt það að ráðuneytið sem býr yfir langmestum upplýsingum, ber stjórnskipulega ábyrgð á þessu máli, var með samningana á sinni ábyrgð, að það leggi sitt af mörkum með þeim einfalda hætti að gera öll gögn sem liggja fyrir í málinu aðgengileg. 

Frú forseti. Ég tel mikilvægt að utanríkismálanefnd komi saman við fyrsta tækifæri í ljósi þess sem kom fram í fyrirspurnatíma áðan vegna þess að í gær var tekin ákvörðun í Norður-Atlantshafsráðinu um að NATO yfirtæki stjórn mála í Líbíu. Hér kemur forsvarsmaður annars stjórnarflokksins og segist ekki hafa haft upplýsingar um málið, að málið hafi ekkert verið rætt í ríkisstjórn. Það skiptir miklu máli, eins og fram kom í þessum fyrirspurnatíma, að það liggi fyrir hvernig staðið var að ákvarðanatöku um ráðstöfun á atkvæði Íslendinga í ráðinu og að það sé engum vafa undirorpið, sérstaklega nú eftir að ákvörðunin hefur verið tekin, um það hver 

Heyr, heyr.

Forseti hvetur hv. þingmenn til að virða hér tímamörk.

Forseti. Ég tek undir með hv. þm. Bjarna Benediktssyni og kalla líka eftir fundi í utanríkismálanefnd. Ég hef reyndar áður, fyrir rúmlega viku, kallað eftir fundi þar sem ég óskaði eftir að utanríkisráðherra yrði kallaður fyrir fundinn til að fara yfir þessi mál þegar ljóst var hvert stefndi. Það hefur ekki verið orðið við því þannig að ég ítreka þessar óskir og vona að formaður nefndarinnar verði við þeim og það verði boðað til fundar í dag til þess að fá svör við þeim fyrirspurnum sem komu fram í máli hv. þm. Bjarna Benediktssonar.

Frú forseti. Það er sjálfsagt að verða við ósk um að boða til fundar í utanríkismálanefnd, ég mun reyna að gera ráðstafanir til þess að það geti orðið í dag. Það væri að vísu heppilegt að hæstv. utanríkisráðherra gæti verið á þeim fundi en mér er kunnugt um að hann er nú á leið úr landi. 

Virðulegi forseti. Ég mun sitja hjá við afgreiðslu um þetta frumvarp. Margir eru í þörf fyrir niðurfærslu á skuldum en ég get ekki samþykkt þetta frumvarp vegna þess óréttlætis sem felst í fríeignarmarkinu. Samkvæmt því munu þeir sem eiga andvirði tvennra mánaðarlauna á bankabók fá meira niðurfellt en þeir sem neyðast til þess að eiga ódýran bíl. Með öðrum orðum fá einstaklingar sem ekki eiga börn meira niðurfellt en einstætt foreldri sem neyðist til þess að eiga bíl til að geta samþætt atvinnu og fjölskyldulíf. Þetta er óásættanlegt og sýnir vel skilningsleysi stjórnarmeirihlutans á skuldavanda heimilanna.

Heyr, heyr.

Frú forseti. Ég kem hér upp sem nefndarmaður í félags- og tryggingamálanefnd. Þar hefur þetta mál verið unnið í mikilli eindrægni eins og önnur mál sem þar eru tekin fyrir. Allir eru á málinu fyrir utan hv. þingmenn Sjálfstæðisflokksins ef ég man það rétt. Hér er vel að málum staðið, það er verið að efna þau fyrirheit og þá samninga sem gerðir voru á haustdögum og hér er verið að létta byrðar á heimilum á Íslandi. Ríkisstjórnin er að standa við fyrirheit sín.

Forseti. Hreyfingin hefur ekki verið hrifin af þeim leiðum sem ríkisstjórnin hefur ákveðið að fara í skuldamálum heimilanna. Okkur finnast þær í rauninni flestar út í hött og líkari hriplekri tjaldborg en raunverulegri skjaldborg. Við viljum þó ekki standa í vegi fyrir því að viðskiptavinir Íbúðalánasjóðs hljóti sömu kjör og þeir sem eru í viðskiptum við bankana og því munum við sitja hjá í þessari atkvæðagreiðslu.

Frú forseti. Ég skil vel vanda húseigenda vegna verðtryggðra lána og verðbólguskots sem dundi yfir þjóðina. Hins vegar kom fram á fundum hv. félagsmálanefndar að 70% niðurfellingarinnar verða úti á landi og stafa af lágu fasteignaverði miðað við byggingarkostnað, sem er allt annað vandamál. Svo er ekki hægt að líta fram hjá því að stuðningur við Íbúðalánasjóð verður væntanlega yfir 48 milljarðar, þ.e. meira en allur niðurskurður yfirstandandi árs, og um 400 þús. kr. á hverja einustu fjölskyldu í landinu. Vegna þess arna get ég ekki staðið að þessari leið heldur sit hjá og skora á hv. flokksfélaga mína að gera það sömuleiðis.

Virðulegi forseti. Ég hef ákveðið að styðja þetta mál vegna þess að ég held að það sé mikilvægt að viðskiptavinir Íbúðalánasjóðs sitji við sama borð og aðrir. Ég verð hins vegar að taka undir orð hv. þm. Lilju Mósesdóttur og hv. þm. Margrétar Tryggvadóttur, það er hvergi nóg að gert. Ég verð líka að segja að þær upplýsingar sem hv. þm. Lilja Mósesdóttir færði fram hér í ræðustól komu nokkuð á óvart, engu að síður held ég að það sé mikilvægt að viðskiptavinir sjóðsins fái sömu úrlausn, ef hægt er að tala um úrlausn í þessu tilfelli, og aðrir. En það er hvergi nóg að gert, frú forseti, og við hljótum að krefjast þess að áfram verði unnið að því að lækka skuldir heimilanna af sanngirni.